作者:崔宗之
標題:贈李十二白
內容:涼風八九月，白露滿空庭。耿耿意不暢，捎捎風葉聲。思見雄俊士，共話今古情。李侯忽來儀，把袂苦不早。清論既抵掌，玄談又絕倒。分明楚漢事，歷歷王霸道。擔囊無俗物，訪古千里餘。袖有匕首劍，懷中茂陵書。雙眸光照人，詞賦淩子虛。酌酒弦素琴，霜氣正凝潔。平生心中事，今日為君說。我家有別業，寄在嵩之陽。明月出高岑，清溪澄素光。雲散窗戶靜，風吹松桂香。子若同斯遊，千載不相忘。